SAID-inligtingshoof reageer ná bisarre onderhoud | Maroela Media
Makhekhe-Mokhuane tydens haar verskyning voor die Nugent-kommissie. Foto: Brenda Masilela/ANA
Mmamathe Makhekhe-Mokhuane, inligtingshoof by die Suid-Afrikaanse Inkomstediens (SAID) wat haarself heelwat bespotting op die hals gehaal het ná haar getuienis voor die Nugent-kommissie van ondersoek en ook in 'n televisieonderhoud vroeër vandeesweek, het om verskoning gevra vir haar optrede.
Makhekhe-Mokhuane het 'n kort verklaring uitgereik waarin sy sê sy het gaan nadink oor haar onderhoud op die SAUK se Morning Live-program, asook haar getuienis voor die kommissie Woensdag. "My gedrag, liggaamstaal en houding kon die indruk geskep het van arrogansie, ongeërgdheid en onprofessionele gedrag, en het my bevoegdheid en kennis in twyfel getrek," lui die verklaring.
Maroela Media het vroeër berig Makhekhe-Mokhuane, wat aan die stuur van digitale inligtingsdienste en tegnologie by die SAID is, het vandeesweek 'n huishoudelike naam geword nadat 'n bisarre TV-onderhoud wat sy met die SAUK gevoer het soos 'n veldbrand op sosiale media versprei het.
Op 'n vraag van Vuyo Kahla oor wat die SAID doen om verouderende infrastruktuur te onderhou, het Makhekhe-Mokhuane, soos met die meeste vrae, vaag geantwoord. "Ons bou tans. Ons het nog nie vermoë gebou om nuwe oplossings te bou nie, so ons onderhou wat ons het."
Tydens die SAUK-onderhoud het sy onder meer gesê dat inkontraktering by die SAID nodig was om beurse aan werknemers se kinders te gee. Sy het ook in 'n stadium vir die onderhoudvoerder gevra: "Mevrou, kan jy my beskerming bied teen jouself?" Dié vreemde uitlating het só wyd op sosiale media versprei, dat dit intussen in talle grappe gebruik en selfs 'n spottende liedjie omskep is.
Ek laat my nie vertel SY het daardie verklaring self geskryf NIE. Sy kan nie eers n simpel vraag antwoord tydens n onderhoud nie so waaaaaaar gaan sy nog die breinkrag he om sulke groot woorde te skryf.